SL Uradni list Evropske unije C 111/51

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 111/17)

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo po členu 9

„GORGONZOLA“

ES št.: IT/PDO/117/0010/12.04.2002

ZGO ZOP

1. Spremenjena postavka v specifikaciji:

— Ime proizvoda — Opis proizvoda — Geografsko območje — Dokazilo o poreklu — Metoda pridobivanja — Povezava — Označevanje — Nacionalne zahteve — Drugo

2. Vrsta spremembe:

— Sprememba enotnega dokumenta ali povzetka — Sprememba specifikacije registrirane ZOP ali ZGO, za katero ni bil objavljen ne enoten dokument ne povzetek — Sprememba specifikacije, ki ne zahteva sprememb objavljenega enotnega dokumenta (člen 9(3) Uredbe (ES) št. 510/2006) — Začasna sprememba specifikacije zaradi obveznih sanitarnih ali fitosanitarnih ukrepov, ki jih uvedejo javni organi (člen 9(4) Uredbe (ES) št. 510/2006)

3. Sprememba(-e):

Opis proizvoda

Sedanja specifikacija navaja težo posameznega sira med 6 in 13 kg, vendar ne navaja organoleptičnih lastnosti za različne velikosti končnega proizvoda.

Te organoleptične lastnosti so zdaj natančno razložene, da lahko potrošniki enostavneje prepoznajo proizvod:

— veliki hlebi, ki tehtajo med 10 in 13 kg, sladkega ali rahlo pikantnega okusa, najkrajša doba zorenja: 50 dni,

— srednje veliki hlebi, ki tehtajo med 9 in 12 kg, izrazito pikantnega okusa, najkrajša doba zorenja: 80 dni,

— majhni hlebi, ki tehtajo med 6 in 8 kg, izrazito pikantnega okusa, najkrajša doba zorenja: 60 dni.

Vrednosti višine in premera posameznih sirov so prav tako popravljene, kot je navedeno spodaj, da označujejo dejanske mere proizvoda:

— najmanjša višina je 13 cm,

— premer je med 20 in 32 cm.

Nazadnje se je zdelo primerno, da se glede skorje jasno navede, da ni užitna, s čimer se potrošniku zagotovi pravo informacijo, in sir se opiše kot rožnate in ne rdečkaste barve, s čimer se natančneje opiše zunanji videz proizvoda.

Geografsko območje

Zdaj je vključena tudi pokrajina Varese, ki je bila iz prvotne registracije izpuščena kljub obstoju potrebnih zgodovinskih dokumentov, njenemu značilnemu podnebju, ki je enako kot na zadevnem območju, in dejstvu, da ima sir, ki ga tu proizvajajo, enake lastnosti kot sir, za katerega je bila vložena vloga za priznanje kot sir Gorgonzola.

Poleg tega se je posodobil seznam pokrajin. Ta posodobitev ne pomeni spremembe same po sebi, ker nova upravna razmejitev ne vključuje nobene spremembe dejanskega proizvodnega območja, kot je navedeno v uredbi o registraciji Gorgonzole kot ZOP (Uredba Komisije (ES) št. 1107/96), ampak navaja le drugačno poimenovanje.

Zato smo dodali imena naslednjih pokrajin. Omeniti pa je treba, da je bilo njihovo ozemlje že del proizvodnih območij iz Uredbe (ES) št. 1107/96:

Biella, že na območju pokrajine Vercelli,

Lecco, Lodi in Monza, že na območju pokrajine Milano,

Verbano-Cusio-Ossola, že na območju pokrajine Novara.

Dokazilo o poreklu

Specifikacija proizvoda zdaj vključuje odstavek o poreklu, ki prej ni bil naveden za proizvode, kot je Gorgonzola, ki so priznani na podlagi člena 17 Uredbe Sveta (EGS) št. 2081/92.

Metoda pridobivanja

Sedanja specifikacija ne navaja, ali je treba uporabiti surovo ali pasterizirano mleko, zato je primerno (tudi zaradi primernega nadzora) navesti, da je treba uporabljati pasterizirano polnomastno kravje mleko. Gorgonzola se je vedno proizvajala na tak način.

Specifikacija zdaj tudi določa, da je mleko po pasterizaciji inokulirano z mlečnimi encimi ter suspenzijo spor Penicillium in izbranih kvasovk.

Z uporaba mlečnih encimov kot začetnega sredstva za zakisljevanje nastanejo luknje v testu, ki omogočajo rast plesni Penicillium in s tem klasično modrozeleno plesen. To je bilo vključeno, da se prepreči mehansko ustvarjanje lukenj z mešanjem testa, kar bi lahko poleg spodbujanja rasti plesni Penicillium predstavljalo tudi nevarnost okužbe z bakterijo Listeria.

Namesto splošnega besedila v sedanji specifikaciji, ki navaja dobo zorenja med dvema in tremi meseci, se je zdelo primerno, da se dolžina zorenja poveže z vrsto proizvoda.

Najvišja temperatura za sesirjenje mleka, ki je v sedanji specifikaciji določena na 32 °C, se je povišala na 36 °C, da se ohranijo značilne lastnosti Gorgonzole. Zaradi tega se je povišala tudi najvišja temperatura suhega soljenja, in sicer z 20 °C na 24 °C.

Poleg tega so v tem novem besedilu malce zmanjšane temperature okolja za zorenje, in sicer s sedanjih 5–8 °C na 2–7 °C, kar je v skladu z drugimi zahtevanimi spremembami, s katerimi se upočasni biokemijske reakcije in prepreči, da bi okus sira postal premočan.

Nova je navedba relativne stopnje vlage (85–99 %), ki ni bila navedena v specifikaciji, na podlagi katere je bil proizvod priznan, vendar je kljub temu zelo pomembna.

Odstavek v sedanji specifikaciji o nameščanju oznak ZOP je bil ponovno napisan, da se v njem jasneje razloži, da se pritrdita dve ločeni oznaki, ena na mestu proizvodnje in druga skupaj z nagubano aluminijasto folijo, ko se sir da v prodajo, ter da se navede, da se oznaki ne pritrdita, dokler inšpekcijski organ ne potrdi, da ima proizvod organoleptične in kakovostne lastnosti iz specifikacije.

Označevanje

Možnost, da se na oznaki navede, ali je sir sladek ali pikanten, je zdaj spet na voljo, da se potrošnikom omogoči izbira na podlagi več informacij.

POVZETEK

UREDBA SVETA (ES) št. 510/2006

GORGONZOLA

ES št.: IT/PDO/117/0010/12.04.2002

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Ime: Ministero delle Politiche agricole alimentari e forestali — Dipartimento delle Politiche di sviluppo — Direzione generale per la Qualità dei prodotti agroalimentari Naslov: Via XX Settembre, 20 I-00187 Roma Telefon: (39) 06 481 99 68 Telefaks: (39) 06 420 31 26 E-naslov: qpa3@politicheagricole.gov.it

2. Vlagatelj:

Ime: Consorzio per la tutela del formaggio Gorgonzola Naslov: Via A. Costa, 5/c I-28100 Novara Telefon: (39) 0321 62 66 13 Telefaks: (39) 0321 39 09 36 E-naslov: consorzio.gorgonzola@gorgonzola.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3 – Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Ime: „Gorgonzola“

4.2. Opis: Gorgonzola je mehek, masten sir z mehkim testom, proizveden izključno iz polnomastnega kravjega mleka.

Končni proizvod ima naslednje lastnosti:

Oblika: valjasta z ravnimi stranicami in ravnim ter visokim krajcem.

Mere: najmanjša višina stranice je 13 cm; premer je med 20 in 32 cm.

Teža:

— velik hleb, sladka vrsta: 10–13 kg, sladkega ali rahlo pikantnega okusa,

— srednje velik hleb, pikantna vrsta: 9–12 kg, izrazito pikantnega okusa,

— majhen hleb, pikantna vrsta: 6–8 kg, izrazito pikantnega okusa.

Skorja: sive in/ali rožnate barve, neužitna.

Testo: homogeno, belo ali bledo rumeno s plesnijo (plesnenje), ki tvori značilne modrozelene žile.

Vsebnost maščobe v suhi snovi: najmanj 48 %.

4.3. Geografsko območje: Območje, na katerem se ta sir proizvaja in zori, zajema celotna ozemlja naslednjih pokrajin:

Bergamo, Biella, Brescia, Comotok, Cremona, Cuneo, Lecco, Lodi, Milan, Monza, Novara, Pavia, Varese, Verbano Cusio-Ossola in Vercelli.

Alessandria: le območja občine Casale Monferrato, Villanova Monferrato, Balzola, Morano Po, Coniolo, Pontestura, Serralunga di Crea, Cereseto, Treville, Ozzano Monferrato, San Giorgio Monferrato, Sala Monferrato, Cellamonte, Rosignano Monferrato, Terruggia, Ottiglio, Frassinello Monferrato, Olivola, Vignale, Camagna, Conzano, Occimiano, Mirabello Monferrato, Giarole, Valenza, Pomaro Monferrato, Bozzole, Valmacca, Ticineto, Borgo San Martino in Frassineto Po.

4.4. Dokazilo o poreklu: Vsako stopnjo proizvodnega postopka je treba spremljati, poleg tega je treba na vsaki stopnji beležiti vstopne in izstopne proizvode. S tem, z vpisom živinorejcev, mlekarjev in sirarjev v ustrezne registre, ki jih upravlja nadzorni organ, z beleženjem evidenc proizvodnje ter z obveščanjem inšpekcijskega organa glede proizvedenih količin, je zagotovljena sledljivost proizvoda. Pristojni nadzorni organ pozorno spremlja surovine skozi vse stopnje proizvodnje. Vse fizične in pravne osebe, katerih imena so navedena v registrih, bodo predmet nadzora nadzornega organa v skladu s specifikacijo in načrtom nadzora.

Navedba ZOP „Gorgonzola“ je jasno vidna z dvema oznakama, ki se pritrdita na območju proizvodnje in zorenja, da se nadzornemu organu omogoči, da vnaprej preveri, ali je proizvod pridobil kakovostne in organoleptične lastnosti iz točke 4.2.

Oznaki se pritrdita:

ena na mestu proizvodnje na vsako plosko stranico; na njej je navedena identifikacijska številka mlekarne, kot je navedena v tabelah varstvenega organa, ki deluje pod okriljem ministrstva za kmetijsko, živilsko in gozdarsko politiko,

druga se pritrdi, ko proizvod pridobi potrebne lastnosti za prodajo; sestavljena je iz nagubane aluminijaste folije, ovite okrog celega sira ali okrog polovice sira, potem ko se ta horizontalno prereže, tako da ostane oznaka z identifikacijsko številko mlekarne jasno vidna na ploski stranici sira ter da je na drugi strani pritrjena nagubana identifikacijska oznaka kot jamstvo pristnosti in sledljivosti proizvoda.

4.5. Metoda pridobivanja:

Proizvodnja: ZOP „Gorgonzola“ se proizvaja po naslednjem postopku:

polnomastno kravje mleko iz območja proizvodnje se pasterizira,

sesirjenje: po pasterizaciji se polnomastno kravje mleko inokulira z mlečnimi encimi in suspenzijo spor Penicillium ter izbranimi kvasovkami; nato se pri temperaturi 28–36 °C doda telečje sirilo,

sesirjeno mleko se nato vlije v fasceruole (valjaste posode z luknjicami); na obe ploski ploskvi se pritrdi oznaka porekla z identifikacijsko številko mlekarne,

tako dobljen hleb se nato več dni soli na suho pri temperaturi 18–24 °C,

med zorenjem se razvijajo vrste in sevi plesni Penicillium, ki je značilna za sir „Gorgonzola“ in mu dajo značilno modrozeleno barvo (plesnenje).

Zorenje: najmanj 50 dni:

velik hleb, sladka vrsta: 10–13 kg, sladkega ali rahlo pikantnega okusa, najkrajša doba zorenja: 50 dni,

srednje velik hleb, pikantna vrsta: 9–12 kg, izrazito pikantnega okusa, najkrajša doba zorenja: 80 dni,

majhen hleb, pikantna vrsta: 6–8 kg, izrazito pikantnega okusa, najkrajša doba zorenja: 60 dni.

Zorenje vseh vrst poteka pri temperaturi med 2 in 7 °C ter pri 85- do 99-odstotni vlažnosti.

Med zorenjem se v testo večkrat naredijo luknje, da se spodbudi razvoj vrst in sevov plesni Penicillium, ki so značilne za sir „Gorgonzola“ (plesnenje).

Ob koncu zorenja inšpekcijski organ preveri, ali je proizvod pridobil potrebne lastnosti, da se ga lahko da v prodajo, nato se sir zavije v nagubano aluminijasto folijo z nagubano identifikacijsko oznako.

4.6. Povezava: Naravni dejavniki so vezani na podnebne razmere proizvodnega območja, ki zagotavljajo obilje in kakovost krme, namenjene za prehrano krav mlekaric, kot tudi razvoj mikrobioloških dejavnikov, ki določajo organoleptične lastnosti in obarvanost sira.

Glede človeških dejavnikov je treba opozoriti, da je proizvod zelo razširjen predvsem zaradi njegove uporabe pri tradicionalnih pripravkih na osnovi žitaric, ki so tipični za območje proizvodnje.

4.7. Inšpekcijski organ:

Ime: CSQA — Certificazioni S.r.l. Naslov: Via S. Gaetano, 74 I-36016 Thiene (VI) Telefon: (39) 0445 36 60 94 Telefaks: (39) 0445 38 26 72 E-naslov: csqa@csqa.it

Inšpekcijski organ izpolnjuje pogoje, ki veljajo na podlagi standarda EN 45011.

4.8. Označevanje: Posamezni siri morajo imeti identifikacijske oznake, ki jih izda varstveni organ.

Veliki hlebi z značilnostmi, ki jih lahko določajo kot sladke, ter srednji in mali hlebi z značilnostmi, ki jih lahko določajo kot pikantne, imajo lahko na etiketi poleg označbe „Gorgonzola“ ali pod njo označbe, kot sta „dolce“ in „piccante“, natisnjene s precej manjšimi črkami.

(1) UL L 93, 31.3.2006, str. 12.